
[bookmark: TextBodyBegin]Европейският парламент,
–	като взе предвид искането на главния прокурор в Дюселдорф за снемане на имунитета на Гунар Бек, предадено с писмо от 25 юли 2023 г. от Федералното министерство на правосъдието и защитата на потребителите на Германия във връзка с предварително разследване на предполагаеми престъпления и обявено на пленарно заседание на 11 септември 2023 г.,
–	като изслуша Гунар Бек съгласно член 9, параграф 6 от своя Правилник на дейността, 
–	като взе предвид членове 8 и 9 от Протокол № 7 за привилегиите и имунитетите на Европейския съюз и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г.[footnoteRef:1], [1:  	решение на Съда от 21 октомври 2008 г., Marra/De Gregorio и Clemente, C‑200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.] 

–	като взе предвид член 46, параграфи 2, 3 и 4 от Основния закон на Федерална република Германия и член 192б от Указанията за наказателни и административнонаказателни производства (Richtlinien für das Strafverfahren und das Bußgeldverfahren),
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A9-0170/2024),
А.	като има предвид, че главният прокурор в Дюселдорф е поискал снемането на имунитета на Гунар Бек, член на ЕП, избран в Германия, с оглед на започването на предварително производство за кражба на имущество с ниска стойност в съчетание с умишлени телесни повреди и съпротива срещу служители на правоприлагащите органи съгласно член 242, параграф 1, член 248a, член 223, параграф 1, член 230, параграф 1, алинея 1, член 113, параграф 1 и член 53 от Наказателния кодекс на Германия;
Б.	като има предвид твърденията, че на 29 октомври 2022 г. в универсален магазин в Нойс (Германия) Гунар Бек е взел проби от тестери, изложени за изпробване от клиентите, с предполагаемото намерение да ги изнесе от магазина, без да плаща за тях; като има предвид, че е подадена тъжба за кражба от магазин; като има предвид твърденията, че Гунар Бек се е опитал да напусне помещенията, а служителите по сигурността на магазина са го спрели; като има предвид, че след това служители на правоприлагащите органи са се намесили и според твърденията Гунар Бек не е изпълнил искането им да не се съпротивлява;
В.	като има предвид, че предполагаемите нарушения не се отнасят до изразени мнения или гласувания при изпълнение на задълженията на въпросния член на Европейския парламент по смисъла на член 8 от Протокол № 7 относно привилегиите и имунитетите на Европейския съюз;
Г.	като има предвид, че член 9 от Протокол № 7 за привилегиите и имунитетите на Европейския съюз гласи, че членове на Европейския парламент на територията на тяхната собствена държава се ползват от имунитетите, предоставяни на членовете на националните парламенти;
Д.	като има предвид, че съгласно член 46, параграфи 2, 3 и 4 от Основния закон на Федерална република Германия:
„(2) Член на парламента не може да бъде привлечен към отговорност или да бъде задържан за наказуемо деяние без разрешението на Бундестага, освен ако е задържан при заварено престъпление или в рамките на деня, следващ деянието. 
(3) Разрешение на Бундестага се изисква също така за всяко друго ограничаване на свободата на члена на парламента, както и за започване на производство срещу члена на парламента съгласно член 18.
(4) Всяко наказателно производство или производство по член 18 срещу член на парламента и всяко задържане или друго ограничение на свободата на неговата личност се спира по искане на Бундестага“.
Е.	като има предвид, че член 192б от Указанията за наказателни и административнонаказателни производства (Richtlinien für das Strafverfahren und das Bußgeldverfahren) урежда снемането на имунитета на член на Европейския парламент, и като има предвид по-специално, че параграф 1 от него гласи:
„(1) Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. (...)“ [Член на Европейския парламент от Федерална република Германия има право на имунитет, предоставен на член на германския Бундестаг];
Ж.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, EU:T:2019:266.] 

З.	като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, които са извършвани при изпълнението на парламентарните задължения и които са неделими от тези задължения;
И.	като има предвид, че в настоящия случай Парламентът не установи улики за fumus persecutionis, т.е. факти, сочещи, че съдебното производство е било образувано с намерението да навреди на политическата дейност на члена на ЕП и оттам – на Европейския парламент;
[bookmark: _GoBack]1.	решава да снеме имунитета на Гунар Бек;
2.	възлага на своя председател незабавно да предаде настоящото решение и доклада на своята компетентна комисия съответно на компетентния орган на Федерална република Германия и на Гунар Бек.

